user
GEEDI SOCODKII DENI IYO AARAN JAAN IYO KHILAAFKOODII GACAN KA HADALKA KU SOO GABAGABOOBAY.?


assistant
GEEDI SOCODKII DENI IYO AARAN JAAN IYO KHILAAFKOODII GACAN KA HADALKA KU SOO GABAGABOOBAY. 

Dagaal baa maanta ka dhacay Caasimadda Puntland,dad rayad ah oon waxba galabsana way ku geeriyoodeen.  Dagaalku maaheyn mid beelo dhex maray sida Soomaalida looga bartay ee wuxuu ahaa mid Siyaasadeed oo kursi iyo xukun raadin ku suntan. 

Sababta dagaalku waxay ahayd Saaxiibo shalay kursi iyo talo shirko ku ahaa oo si uun u kala tagay dabeetana dagaal siyaasadeysan isku sul daaray. 

Madaxweyne Deni iyo Saaxiibadiisii Aaran jaan ee Seddex Sano ku siday kursi ay si Isbahsysi ah ku soo xasilsadeen waxay kala socdeen doorashadii Madaxnimada Soomaaliya ee Muqdisho ka dhacday kal dhoweyd ka dib,isa seegoodana waxaa wacay kala aragti duwanaan iyo Damac Adduun oon talin iyo tacab ka agab sokeyn. 

Markii Madaxweyne Saciid Deni ku soo qaday baadigoobkii Kuraasta sare ee Federaalka Soomaaliya looga arimiyo,wuxuu ku soo laabtay Kursi madaxeedkiisii Puntland oo intii uu Muqdisho ku maqnaa si boos celis ah ugu sii Baakinnaa Madaxtooyada Garoowe. 

Aaran Jaan oo laftooda Olole u gaar ah ka waday Muqdisho intii ay Socotay doorashadii Madaxweynaha Federaalka ayaa iyaguna ku soo hungoobay Kursi Dillaal ah oo ay Kherye ku sideen iyaga oo kaga rabay in ay dul kulaalaan manfaca Dowladda dhexe haddii uu Xasan Cali Khayre oo u boqranaa guulaysan lahaa. Kolkii ay Saaxiibadii kala irdhaysnaa Siyaasadda Muqdisho fara maran kala soo laabteen,haddiiba waxaa u billowday in ay Garoowe ku hardamaan,oo biyihii ay hoostooda iska arkeen isku hafiyaan. 

Madaxweyne Deni oo looga bartay qofkay maalin is qallacaan in aysan dib dambe isugu uur samaan wuxuu haddiiba Baalasha ka rifay Aaran Jaan oo uu ka wada xayuubiyay Manaasibtii uu ku taxay waagii ay isu san banaanaayeen. 

Iyaguna taas badalkeed waxay gorfaysteen in ay Saxanka ka ciideeyaan oo ay ka qasaan wax walba oo Magac iyo Maamuus u yeeli kara Madaxweyne Dani,oo waxay si cad isu hortaageen qorshihiisii ku aadanaa dimoqraadiyeynta Puntland iyo Doorashooyinka Golayaasha deegaanka oo ay kolol badan ragaadiyeen,Aakhiriise uu kaga adkaaday Deni oo inta badan Degmooyinkii ay ka dhacday doorashadii kolka laga reebo Degmooyin tiro yar oo lays tusay in ay Aaran jaan kharbudaad ka gaysan karaan. 

In Arimo badan sida uu Deni doonayay u dhacaan waxaa suura galiyay ka dib kolkii Madaxda Dowladda dhexe si aysan u bogin Dadweynaha reer puntland oga hadleen Afaaraha puntland  ee Doorashooyinka golayaasha deegaanka ku saabsan,taas oo Calankii Saciid dani Cirka ku shareertay kii Aaran jaana si aad ah u wiiqday. 

Arimahan ayaa u muuqday kuwo ay Dani iyo Dowladda uu garwadeenka ka yahay oga Faa’iidaysan karaan in ay sii durkistaan Damacooda ku aadan muddo kororsi ay ku helaan qaab maxlal siyaasadeed ah. Iyaga oo maalaya guulihii aan dhameys tirneyn ee ay ka gaareen golayaasha Deegaanka ayay Deni iyo Xukuumadiisa iyo Baarlamaanka Puntland oo beryahan loo arkayay kuwo u tafa xeydan Fulinta Danaha Deni oo aysan sida muuqata ka marneyn Damac muddo kororsi madladeen kulan muhiimaddiisu ahayd in lagu furo dastuurka puntland. 

Aaran jaan oo ay la tahay in haddii arimahanu maraan ay u dhamaanayso ayaa gaashaanka u daruuray isku dayga Deni,oo wixii ay tabar lahaayeen isugu geeyay Garoowe iyaga oo halkaa ka billaabay abaabul ciidan iyo kicinta Beesha ay badi ka soo jeedaan ee Caasimadda u badan. 

Beesha Aaran jaan ku abtirsadaan iskuma raacin taageero ay siiyaan aaran jaan oo badi way ka hor yimaadeen bareerahooda,lkn galaangalka Aaraan jaan kuma wada qadin in ay Beesha ka dhex samaystaan kuwo ay u tusaan in waxa loo dan leeyahay ay tahay teeladoodii Dowrkan soo Aadaneyd kolka lagu jaangooyo kaltanka Seddexdii  Reer ee isaga dagi jiray kursiga Puntland looga arimiyo. 

Marka wax lagu dhiso qawaaniinta Qabyaaladda Soomaalida lama fogeysan karin in ay Aaran jaan qaar Beeshii dhaxal sugaha ahayd ay ka dhaadhiciyaan in Kursigii ay Toban sano Guul oomanka ka ahaayeen uusan faro ugu jirin,oo ay yihiin kuwo xaqoodii la duudsiyay iyaga oo soo taagan. Taasina waa midda keentay in Bilihii iyo Maalmihii u dambeeyay aysan Aaran jaan waayin  Maleesiyaad Magac reer ku abaabulan oo wax u arbusha. 

In kasta oo Magaca mucaaradka hubaysan ay Aaran jaan iyo intii ay Beeshooda ka duufsadeen huwan yihiin,Misana sida Xukuumadda Deni wax u waddo waxaa ka soo horjeeda inta badan Siyaasiyiinta ka soo jeeda Puntland oo u arka Madaxweyne Deni mid Caadifadda Shacabka Puntland ee Beryahan intooda badan isaga u heellan oga faa’iidaysanaya in uu si Sharci taraar ah ugu xadgudbo Dastuurkii Puntland oo uu ka yeelo mid u saamaxaya in uu waqti ku darsado maadaama aysan suura gal ahayn in lixda bilood ee waqtigiisa ka dhiman uu ku qaban karo Doorashooyin Qof iyo cod ah oo lagu soo doorto Xubnaha Baarlamaanka iyo Madaxweynahaba.